A Bizottság 558/93/EGK rendelete

(1993. március 10.)

a feldolgozott gyümölcs- és zöldségtermékekben található száraz oldható szermaradvány mérésének refraktometrikus módszeréről, az 543/86/EGK rendelet hatályon kívül helyezéséről és a 2658/87/EGK tanácsi rendelet I. mellékletének módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1569/92/EGK rendelettel [1] módosított, a feldolgozott gyümölcs- és zöldségtermékek piacának közös szervezéséről szóló, 1986. február 24-i 426/86/EGK tanácsi rendeletre [2] és különösen annak 10. cikke (1) bekezdésére és 17. cikke (1) bekezdésére,

mivel a 426/86/EGK rendelet 10. cikkének (7) bekezdése úgy rendelkezik, hogy a III. mellékletben felsorolt termékek esetében a "hozzáadottcukor-tartalom" a refraktométer alkalmazásával kapott eredmény egy fajlagos tényezővel megszorozva és egy meghatározott értékkel csökkentve;

mivel az alkalmazandó refraktometrikus módszert a gyümölcsből és zöldségből feldolgozott cukor mérési módszereinek meghatározásáról szóló 543/86/EGK bizottsági rendelet [3] határozza meg; mivel szükségessé vált megfelelő módosítások végrehajtása ezt a módszert illetően, különösen az alkoholtartalmú termékeknél alkalmazott eljárás pontosítása érdekében; mivel az ebben a rendeletben szereplő új módszer bevezetése szükségessé teszi az 543/86/EGK rendelet hatályon kívül helyezését;

mivel az 543/86/EGK rendelet hatályon kívül helyezése szükségessé teszi a legutóbb a 3800/92/EGK bizottsági rendelettel [4] módosított, a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendelet I. mellékletének átdolgozását [5];

mivel az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,

ELFOGADTA EZT A RENDELETET:

1. cikk

A 426/86/EGK rendelet III. mellékletében felsorolt termékek cukortartalmának meghatározására szolgáló refraktometrikus módszer az e rendelet mellékletében foglaltak szerint kerül meghatározásra.

2. cikk

Az 543/86/EGK rendelet hatályát veszti.

3. cikk

A 2658/87/EGK rendelet I. melléklete a következőképpen módosul: a 8. fejezet 1. kiegészítő megjegyzésében, valamint a 20. fejezet 2. és 6. kiegészítő megjegyzésében szereplő, az 543/86/EGK rendeletre történő hivatkozás helyébe az erre a rendeletre történő hivatkozások lépnek.

4. cikk

Ez a rendelet az Európai Közösségek Hivatalos Lapjában való kihirdetését követő 21. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. március 10-én.

a Bizottság részéről

René Steichen

a Bizottság tagja

[1] HL L 166., 1992.6.20., 5. o.

[2] HL L 49., 1986.2.27., 1. o.

[3] HL L 55., 1986.3.1., 41. o.

[4] HL L 384., 1992.12.30., 8. o.

[5] HL L 256., 1987.9.7., 1. o.

--------------------------------------------------

MELLÉKLET

REFRAKTOMETRIKUS MÓDSZER A FELDOLGOZOTT GYÜMÖLCS- ÉS ZÖLDSÉGTERMÉKEKBEN TALÁLHATÓ SZÁRAZ OLDHATÓ SZERMARADVÁNY MÉRÉSÉRE

I. Alkalmazási terület

E módszer alkalmazása az elemzett termékben jelen lévő cukor mennyiségére vonatkozik. Az aminosavak, a szerves savak sói, a szervetlen sók, a zsír, a flavonoidok és az alkohol jelenléte megváltoztatja a törésmutatót.

II. Meghatározás

A (refraktometriával meghatározott) szárazoldhatószermaradvány-tartalom a szacharóz százalékos tömegét jelenti a szacharóz azon vizes oldatában, amelynek a fénytörési mutatója adott körülmények között megegyezik az elemzett termék törésmutatójával. A termék szárazoldhatószermaradvány-tartalmát gramm/100 grammban fejezzük ki (g/100g).

III. Az elv

Valamely termék szárazoldhatószermaradvány-tartalmának megállapítása a törésmutatója alapján.

IV. A berendezés

Abbe-refraktométer.

Ennek a berendezésnek képesnek kell lennie a szacharóz százalékos tömege ± 0,1 %-os pontosságú mérésére.

A refraktométernek rendelkeznie kell egy hőmérővel, s azon egy legalább + 15 °C-tól + 25 °C-ig terjedő skálával. Rendelkeznie kell továbbá egy vízforgatóval, amely lehetővé teszi a hőmérséklet beállítását ± 0,5 °C-os pontossággal.

A berendezés kezelési utasítását, különösen a kalibrálást és a fényforrást illetően, szigorúan be kell tartani.

V. A módszer

1. A minta előkészítése

1.1. Folyékony termékek

Gondosan keverjük össze, és végezzük el a meghatározást.

1.2. Félsűrű termékek, pürék, szuszpendált anyagot tartalmazó gyümölcslevek

Gondosan keverjünk össze, majd homogenizáljunk egy átlagos laboratóriumi mintát. Szűrjük át a minta egy részét négyrét hajtott, száraz gézen, öntsük el az első cseppeket, majd végezzük el a szüredéken a meghatározást.

1.3. Sűrű termékek (dzsemek és zselék)

Ha az előzetesen homogenizált termék nem használható fel közvetlenül, mérjünk 40 g-ot az anyagból 0,01 g pontossággal egy 250 ml-es főzőpohárba, és adjunk hozzá 100 ml desztillált vizet.

Főzzük lassan két-három percig, üvegrúddal kevergetve.

Hűtsük le, öntsük a főzőpohár tartalmát megfelelő ismert tömegű edénybe, öblítőfolyadékként desztillált vizet használva, adjunk hozzá desztillált vizet, hogy mintegy 200 g anyagot kapjunk, mérjük le 0,01 g pontossággal, és alaposan keverjük össze az oldatot.

Hagyjuk állni 20 percig, majd szűrjük át redős szűrőn vagy Büchner-tölcséren.

Végezzük el a szüredéken a meghatározást.

1.4. Fagyasztott termékek

Engedjük fel, és távolítsuk el a magokat és a magházat. Keverjük össze a terméket a felengedés során keletkezett folyadékkal, és folytassuk az 1.2., illetve az 1.3. pontnak megfelelően.

1.5. Száraz termékek, illetve egész gyümölcsöket vagy gyümölcsdarabokat tartalmazó termékek

Vágjuk a laboratóriumi mintát – vagy annak egy részét – kis darabokra, távolítsuk el a magokat és a magházat, és gondosan keverjük össze.

Mérjünk le 10–20 grammot a termékből 0,01 g pontossággal egy főzőpohárba.

Adjunk hozzá a termék tömege ötszörösének megfelelő mennyiségű desztillált vizet. Melegítsük vízfürdőben 30 percig, időnként üvegrúddal megkeverve. Ha kihűlt, folytassuk az 1.3. pontban leírtaknak megfelelően.

1.6. Alkoholtartalmú termékek

Mérjünk le a mintából 100 grammot 0,01 g pontossággal egy ismert tömegű edénybe. Helyezzük az edényt 30 percre forró vizes fürdőbe, időnként üvegrúddal keverjük meg, ha szükséges, öntsünk hozzá desztillált vizet.

Ha az alkoholtartalom meghaladja a tömeg kb. 5 %-át, öntsünk hozzá még több desztillált vizet, és ismételten hevítsük 45 percig a vízfürdőben.

Hűtés után mérjük le az edény végleges tartalmát, szűrjük át, ha szükséges, és végezzük el a meghatározást.

2. Meghatározás

Állítsuk be a minta mérési hőmérsékletét úgy, hogy a tartályt a megfelelő hőmérsékletű vízfürdőbe merítjük.

Helyezzük a mintát a refraktométer alsó prizmájára, ügyelve rá, hogy a minta egyenletesen fedje le az üvegfelületet, amikor a prizmák egymáshoz nyomódnak. Végezzük el a mérést a használt berendezés kezelési utasításának megfelelő módon.

Olvassuk le a szacharóz százalékos tömegét 0,1 %-os pontossággal.

Ugyanazon az előkészített mintán legalább két meghatározást végezzünk.

VI. Az eredmények kifejezése

Számítás és képlet

A szárazoldhatószermaradvány-tartalmat, amelyet megállapodás szerint a termék 100 grammjára jutó szacharóz grammjaiban fejezünk ki, a következőképpen kell kiszámítani. A refraktometriában jelzett százalékos szacharóztartalmat közvetlenül használjuk. Ha a leolvasást nem + 20 °C-os hőmérsékleten végezzük, korrigálásra van szükség a mellékelt táblázat szerint.

Ha a mérést hígított oldaton végeztük, a szárazoldhatószermaradvány-tartalom (M) a következő képlet alapján számítható ki:

M = M’ x

100E

M’ a száraz oldható szermaradvány tömege (grammban) a termék 100 grammjában, a refraktométer szerint, E pedig a termék tömege (grammban) az oldat 100 grammjában.

Korrekciók arra az esetre, ha a meghatározást 20 °C-tól eltérő hőmérsékleten végzik

A hőmérséklet a 20 °C-tól legfeljebb ± 5 °C-kal térhet el.

Hőmérséklet (°C) | Szacharóz grammban a termék minden 100 grammja után |

5 | 10 | 15 | 20 | 30 | 40 | 50 | 60 | 70 | 75 |

Levonandó

15 | 0,25 | 0,27 | 0,31 | 0,31 | 0,34 | 0,35 | 0,36 | 0,37 | 0,36 | 0,36 |

16 | 0,21 | 0,23 | 0,27 | 0,27 | 0,29 | 0,31 | 0,31 | 0,32 | 0,31 | 0,23 |

17 | 0,16 | 0,18 | 0,20 | 0,20 | 0,22 | 0,23 | 0,23 | 0,23 | 0,20 | 0,17 |

18 | 0,11 | 0,12 | 0,14 | 0,15 | 0,16 | 0,16 | 0,15 | 0,12 | 0,12 | 0,09 |

19 | 0,06 | 0,07 | 0,08 | 0,08 | 0,08 | 0,09 | 0,09 | 0,08 | 0,07 | 0,05 |

Hozzáadandó

21 | 0,06 | 0,07 | 0,07 | 0,07 | 0,07 | 0,07 | 0,07 | 0,07 | 0,07 | 0,07 |

22 | 0,12 | 0,14 | 0,14 | 0,14 | 0,14 | 0,14 | 0,14 | 0,14 | 0,14 | 0,14 |

23 | 0,18 | 0,20 | 0,20 | 0,21 | 0,21 | 0,21 | 0,21 | 0,22 | 0,22 | 0,22 |

24 | 0,24 | 0,26 | 0,26 | 0,27 | 0,28 | 0,28 | 0,28 | 0,28 | 0,29 | 0,29 |

25 | 0,30 | 0,32 | 0,32 | 0,34 | 0,36 | 0,36 | 0,36 | 0,36 | 0,36 | 0,37 |

--------------------------------------------------